Europa kom voor geloofkwessie te staan oor vlugtelingeFoto: UNHCR/Facebook Verskeie Europese lande sit met die hande in die hare oor vlugtelinge wat dié lande binnekom. Die meeste van dié vlugtelinge wat ’n heenkome in Europese lande soek is Moslems. Baie Europeërs sien dié mense nie as hulpbehoewendes nie, maar eerder as draers van ’n “vreemde” geloof wat hulle beangs laat. En so het die vlugtelingekwessie meteen ook ’n godsdienssaak geword. Verlede maand het die Slowaakse eerste minister, Roberto Fico, dit duidelik gestel dat sy land self sal kies watter vlugtelinge ingeneem sal word. Hy het benadruk dit is vir Slowakye belangrik dat die EU nie summier self besluit watter immigrante waar afpak nie. Tans is daar meer as 40 000 immigrante wat heenkome moet vind. Duitsland het aangekondig dat soveel as 800 000 immigrante vanjaar dié land sal binnekom. In ’n plek soos Suhl in sentraal-Duitsland het daar onlangs geweld uitgebreek tussen immigrante en dit blyk alles gaan oor geloof. Bewerings dat die Koran nie respekvol hanteer is nie, het tot ’n opstand in die behuising vir immigrante in Suhl gelei. Woensdag is Angela Merkel, Duitse kanselier, in Heidenau uitgejou en het die gevoelens van die Duitsers na vore gekom toe woorde soos “volksverraaier” haar toegesnou is. Voorheen het Pole aangedui dat hy verkieslik net Christene wil inneem, maar dié land het skielik van posisie verander. In Julie het Pole wel begin om die duisende immigrante wat via Italië en Griekeland die land binnekom te neem as deel van die EU se plan om verligting te bring. Boyko Borissov, die Bulgaarse eerste minister, het in April aan joernaliste gesê sy land se demografie is te sensitief om immigrante in te neem. Tans het Bulgarye net 7,8% Moslems en Borissov vrees die effek wat die immigrante op geloofsamestelling in dié land sal hê.